Pta-huise ontruim weens reuse-oorstromingArgieffoto: drive-awayspecialist.com Die Tshwane-nooddienste moes Woensdagoggend bontstaan om huise in die noorde van Pretoria te ontruim weens ŉ reuse-oorstroming in dié gebied. Johan Pieterse, woordvoerder van die nooddienste, het aan Maroela Media gesê die nooddienste is teen 04:15 na Van der Schyffstraat in Annlin ontbied nadat ŉ waterpyp of ŉ klep by ŉ reservoir vermoedelik gebars het. “Met nooddienswerkers se aankoms op die toneel het daar ŉ magdom water by die berg en strate afgestroom. Daar is dadelik begin kyk na huise wat in gevaar is,” het Pieterse gesê. Volgens Pieterse het vier huise toe reeds waterskade opgedoen en moes die inwoners vir veiligheidsdoeleindes ontruim word. “Buiten die vier huise wat skade opgedoen het, is van die omliggende huise se tuine en motorhuise ook deur die water beskadig. Die meeste water het gelukkig in die strate afgeloop, maar was net te veel vir die dreineringstelsel.” Die watertoevoer na die voorstad is intussen toegemaak en die Annlin-omgewing gaan vir ŉ onbepaalde tyd sonder water wees. Tegnici en ingenieurs van die metro is reeds op die toneel om die oorsaak van die waterlekkasie vas te stel en om dit te herstel. Niemand is tydens die voorval beseer nie. #AnnlinWater one resident's pool now looks like a dam. SM pic.twitter.com/he7L88Qml8 — Jacaranda News (@JacaNews) October 25, 2017